b'\n_START_ARTICLE_\nRazmno\xc5\xbeevanje\n_START_PARAGRAPH_\nRazmno\xc5\xbeevanje \xc5\xbeivih bitij je biolo\xc5\xa1ki proces nastajanja potomcev. Biologija razlikuje med nespolnim (ali vegetativnim) in spolnim razmno\xc5\xbeevanjem._NEWLINE_Pri nespolnem razmno\xc5\xbeevanju se organizem lahko razmno\xc5\xbeuje brez potrebe po drugem primerku iste vrste, razmno\xc5\xbeuje se sam po sebi. Primer je deljenje bakterij. Seveda velja podobno tudi za ve\xc4\x8dceli\xc4\x8dne organizme, tako se lahko razmno\xc5\xbeuje kar nekaj rastlin. Pri nespolnem razmno\xc5\xbeevanju se potomec razlikuje od star\xc5\xa1a samo po morebitnih mutacijah. Podoben rezultat dose\xc5\xbee postopek (kloniranja) rastlin ali \xc5\xbeivali (in tudi \xc4\x8dloveka)._NEWLINE_Pri spolnem razmno\xc5\xbeevanju pridobi potomec dedni material in lastnosti v polovi\xc4\x8dnem razmerju od dveh primerkov iste vrste (a razli\xc4\x8dnega spola), o\xc4\x8deta in matere, zato potomec podeduje zbir lastnosti svojih star\xc5\xa1ev. Spolno razmno\xc5\xbeevanje je danost ve\xc4\x8dine rastlinskih vrst, \xc5\xbeivali in ljudi._NEWLINE_Razmno\xc5\xbeevanje je temeljna lastnost \xc5\xbeivljenja, saj omogo\xc4\x8da obstoj posamezne vrste (v sprejemljivih pogojih razvojne stopnje in okolja). Razumevanje in poznavanje na\xc4\x8dina ter intenzivnosti reprodukcije sta zelo pomembna za razumevanje in pojasnjevanje \xc5\xa1tevilnih populacijskih in ekolo\xc5\xa1kih procesov.'